Egpaar op Limpopo-plaas oorval, aangerandDie bakkie wat later in Mamelodi gevind is. Foto: Facebook via Heritage Protection Group Santa Swanepoel het Woensdag aan Maroela Media vertel sy en haar man, Swannie, het op rusbanke voor die televisie aan die slaap geraak voordat die aanvallers ingekom het. “Ek het wakker geskrik toe hulle hard skree en toe ek my oë oopmaak, het vier mans met vuurwapens voor my gestaan,” het sy gesê. Die mans het vermoedelik een van die deure en ŉ veiligheidshek oopgebreek om toegang tot die huis te kry. Foto: Facebook via Heritage Protection Group Santa het gesê die mans het Swannie dadelik gegryp, rondgeruk en hom met een van die vuurwapens teen sy kop geslaan, voordat hulle hom met kabelbinders op die grond vasgemaak het. Hulle het haar ook op die grond gedwing, deur die gesig geklap en met kabelbinders vasgemaak. Intussen is die aanvallers ook na ŉ slaapkamer waar die egpaar se ma (79) geslaap het. Volgens Santa het hulle die matras opgelig sodat haar ma op die vloer geval het, voordat hulle haar na die woonkamer gedwing het. “My ma is op suurstof en sy is so maer en broos. Ons het hulle net aanhou smeek om haar asseblief terug te neem kamer toe sodat sy by haar suurstof kon uitkom,” het ŉ emosionele Santa gesê. “Hulle het haar uiteindelik teruggevat, laat lê met die duvet oor haar kop en oor haar kop gekap sodat sy moet bly lê. Gelukkig het hulle haar nie hard geslaan nie.” Nadat die aanvallers Santa gedwing het om die kluis oop te sluit, het hulle haar en Swannie op die vloer laat lê terwyl hulle onder meer televisiestelle, elektroniese ware, ŉ vuurwapen, skootrekenaars, ‘n kragopwekker, selfone en kontant uit die huis geneem en in die Swanepoels se Toyota Hilux-bakkie gelaai het. Hulle het kort daarna met die voertuig gevlug. Die egpaar kon daarin slaag om op die tweerigting-radiostelsel hulp te ontbied nadat die aanvallers gevlug het. Al die gesinslede het kneusplekke opgedoen, maar is nie verder beseer nie. Volgens Santa is hulle wel baie getraumatiseer deur die voorval. Heritage Protection Group (HPG), ŉ nie-winsgewende organisasie wat misdaad bekamp, het op hul Facebook-blad gesê die Swanepoel-egpaar se bakkie, met baie van hul besittings in, is later in Mamelodi gevind. ŉ Verdagte is ook reeds geïdentifiseer, maar dit is nie duidelik of enigiemand al in hegtenis geneem is nie. Maroela Media wag op kommentaar van die polisie. Die naam van die egpaar se plaas word op hul versoek weerhou.